b"\n_START_ARTICLE_\n\xc2\xabViking\xc2\xbb (skip)\n_START_PARAGRAPH_\n\xc2\xabViking\xc2\xbb er en n\xc3\xa6r kopi av Gokstadskipet, som ble funnet ved Sandefjord i 1880. \xc2\xabViking\xc2\xbb ble vist fram p\xc3\xa5 Verdensutstillingen i 1893. Per 2017 eies det av stiftelsen \xc2\xabFriends of the\xc2\xa0Viking Ship\xc2\xbb.\n_START_SECTION_\nHistorikk\n_START_PARAGRAPH_\nSkipet ble bygget i skipsverftet R\xc3\xb8dsverven i Sandefjord. Det ble konstruert av skipsreder Christen Christensen og Ole Wegger i Sandefjord._NEWLINE_Skipet ble d\xc3\xb8pt \xc2\xabViking\xc2\xbb og ble seilt av kaptein og larviksmann Magnus Andersen samt et mannskap p\xc3\xa5 11. Ferden startet i Bergen og gikk via Newfoundland til New York City og videre opp langs Hudsonelva, gjennom Eriekanalen og inn i De store sj\xc3\xb8er. Turen endte i Chicago, hvor Verdensutstillingen ble arrangert i 1893 for \xc3\xa5 feire Christofer Columbus' oppdagelse av Amerika. Carter Harrison, Sr., som var borgermester i Chicago i fire valgperioder, kom om bord og tok kommandoen under den siste etappen av turen. Skipet ankom Jackson Park onsdag 12. juli 1893, til stor fanfare._NEWLINE_Etter \xc3\xa5 ha ligget i Chicago mens utstillingen p\xc3\xa5gikk, seilte Viking ned Mississippi-elven til New Orleans. Selve turen ned ble dekket av flere lokale aviser._NEWLINE_\xc3\x85ret etter seilte \xc2\xabViking\xc2\xbb nordover igjen. Da skipet kom fram til Chicago, ble det f\xc3\xb8rst lagt til kai ved siden av Field Columbian Museum (i dag Museum of Science and Industry). I 1919 ble skipet restaurert, og fra 1920 ble hun anbragt i Lincoln Park under et inngjerdet overbygg av tre. I 1993 uttalte Chicago Park District at \xc2\xabViking\xc2\xbb ville bli flyttet fra sitt oppbevaringssted for \xc3\xa5 gj\xc3\xb8re plass til utvidelsen av Lincoln Park Zoo. I det skandinavisk-amerikanske milj\xc3\xb8et (the Federation of Norwegian Women's Societies) ble det satt i gang en innsamlingskampanje, og i 1994 ble skipet flyttet til en lagerbygning i Vest-Chicago. Etterp\xc3\xa5 ble det flyttet til Good Templar Park i Geneva, Illinois. Fronten og enden p\xc3\xa5 \xc2\xabViking\xc2\xbb lagres (per 2017) i Museum of Science and Industry i Chicago._NEWLINE_I 2008 ble stabilisering av skipet p\xc3\xa5begynt med midler skjenket av American Express i partnerskap med National Trust for Historic Preservation. Det andre trinnet i stabiliseringsarbeidet gikk t p\xc3\xa5 \xc3\xa5 rengj\xc3\xb8re, behandle og forsegle de mange tusen naglene p\xc3\xa5 \xc2\xabViking\xc2\xbb."